b'\n_START_ARTICLE_\nTikkurilan taistelu\n_START_SECTION_\nHelsingin pit\xc3\xa4j\xc3\xa4n miehitys\n_START_PARAGRAPH_\nSaksan It\xc3\xa4meren-divisioonan komentaja R\xc3\xbcdiger von der Goltz m\xc3\xa4\xc3\xa4r\xc3\xa4si 3. kaartinulaanirykmentin hy\xc3\xb6kk\xc3\xa4\xc3\xa4m\xc3\xa4\xc3\xa4n Helsingin pit\xc3\xa4j\xc3\xa4\xc3\xa4n huhtikuun 12. p\xc3\xa4iv\xc3\xa4n aamuna. Edelt\xc3\xa4v\xc3\xa4n\xc3\xa4 iltana joukot majoittuivat Espoon Laaksolahdessa sijaitsevaan Dalsvikin kartanoon. Aikaisemmin liikkeelle l\xc3\xa4htenyt 2. eskadroona oli samaan aikaan edennyt Helsingin pit\xc3\xa4j\xc3\xa4n H\xc3\xa4meenkyl\xc3\xa4\xc3\xa4n saakka, josta punaiset olivat heid\xc3\xa4n edell\xc3\xa4\xc3\xa4n per\xc3\xa4\xc3\xa4ntyneet. Seuraavana aamuna kello 6.00 joukot aloittivat etenemisen Laaksolahdesta kohti Helsingin pit\xc3\xa4j\xc3\xa4\xc3\xa4 ja 2. eskadroona puolestaan hy\xc3\xb6kk\xc3\xa4si Tikkurilan suuntaan kello 10. _NEWLINE_Punakaartilaiset puolustautuivat avonaisessa maastossa aluksi omista taloistaan ja niiden pihapiirist\xc3\xa4 k\xc3\xa4sin. Puolustajien joukossa oli my\xc3\xb6s naisia, joiden kerrotaan aiheuttaneen saksalaisten ainoat tappiot. Lis\xc3\xa4ksi Malmin ja Tikkurilan asemien v\xc3\xa4lill\xc3\xa4 kulki kaksi l\xc3\xa4hestyvi\xc3\xa4 saksalaisia tulittanutta punaisten panssarijunaa. Taistelujen aikana kolme henkil\xc3\xb6junaa onnistui l\xc3\xa4htem\xc3\xa4\xc3\xa4n Tikkurilan asemalta kohti pohjoista mukanaan pakenevia punakaartilaisten perheenj\xc3\xa4seni\xc3\xa4. Saksalaiset saivat lopulta vallattua Tikkurilan aseman ja sen etel\xc3\xa4puolella sijaitsevan Kuninkaalan kello 14.45. _NEWLINE_Aseman valtauksen j\xc3\xa4lkeen 2. eskadroona j\xc3\xa4rjest\xc3\xa4ytyi puolustusasemiin ja katkaisi radan, jottei sit\xc3\xa4 pitkin liikkunut punaisten panssarijuna pystynyt murtautumaan aseman etel\xc3\xa4puolelle. Kello viiden aikaan iltap\xc3\xa4iv\xc3\xa4ll\xc3\xa4 kaksi tunnin v\xc3\xa4lein etel\xc3\xa4st\xc3\xa4 k\xc3\xa4sin ratapenkkaa pitkin hy\xc3\xb6k\xc3\xa4nnytt\xc3\xa4 punaisten osastoa yritti edet\xc3\xa4 asemalle, mutta saksaslaiset torjuivat molemmat rautatien ylik\xc3\xa4yt\xc3\xa4ville sijoitetuilla konekiv\xc3\xa4\xc3\xa4reill\xc3\xa4 ja ampumalla per\xc3\xa4\xc3\xa4ntyvi\xc3\xa4 punaisia viel\xc3\xa4 kranaatinheittimill\xc3\xa4. Saksalaisten mukaan kaikki hy\xc3\xb6kk\xc3\xa4\xc3\xa4j\xc3\xa4t saivat surmansa ja ratapenkalla lojui noin 70 ruumista. Eskadroona menetti taistelussa ainostaan kaksi kaatunutta, mutta huonosti aseistautuneita ja taistelukokemusta vailla olleita punaisia kerrottiin kaatuneen jopa sata. Lis\xc3\xa4ksi noin 50 j\xc3\xa4i vangiksi. Suomen sotasurmat -tietokanta kuitenkin tuntee vain 25 Tikkurilassa kaatuneen nimet._NEWLINE_2. eskadroonan taistellessa Tikkurilassa, 1. eskadroona j\xc3\xa4i reserviksi Myllym\xc3\xa4keen. 4. ja 5. eskaroona puolestaan jatkoivat Helsingin pit\xc3\xa4j\xc3\xa4n kirkonkyl\xc3\xa4\xc3\xa4n, josta 5. eskadroona aloitti kello 16 hy\xc3\xb6kk\xc3\xa4yksen kohti Malmia, 4.:n j\xc3\xa4\xc3\xa4dess\xc3\xa4 Ruskeasantaan varmistamaan pohjoiseen johtavaa maantiet\xc3\xa4. 5. eskadroona sai kyl\xc3\xa4n haltuunsa lyhyiden taistelujen j\xc3\xa4lkeen iltaan menness\xc3\xa4 ja valtasi samalla my\xc3\xb6s Kaarelan.\n_START_SECTION_\nTaistelut 13. huhtikuuta\n_START_PARAGRAPH_\nSeuraavana aamuna punaisten panssarijuna hy\xc3\xb6kk\xc3\xa4si j\xc3\xa4lleen Tikkurilan aseman pohjoispuolelta, ty\xc3\xb6nt\xc3\xa4en edell\xc3\xa4\xc3\xa4n tuleen sytytettyj\xc3\xa4 junanvaunuja. Panssarijuna tulitti tykeill\xc3\xa4\xc3\xa4n saksalaisia, jotka taas vastasivat tuleen kranaatinheittimill\xc3\xa4, osumatta kuitenkaan junaan. Kello 15 j\xc3\xa4lkeen junaa ei en\xc3\xa4\xc3\xa4 n\xc3\xa4kynyt. Samana iltap\xc3\xa4iv\xc3\xa4n\xc3\xa4 saksalaiset saivat taistelujen j\xc3\xa4lkeen haltuunsa my\xc3\xb6s Helsingin pit\xc3\xa4j\xc3\xa4n kirkonkyl\xc3\xa4lt\xc3\xa4 Kuninkaalaan johtavan maantien sek\xc3\xa4 Seutulan kyl\xc3\xa4n. Punaiset yrittiv\xc3\xa4t viel\xc3\xa4 yll\xc3\xa4tt\xc3\xa4\xc3\xa4 saksalaiset karttoihin merkitsem\xc3\xa4t\xc3\xb6nt\xc3\xa4 sivuraidetta pitkin, mutta t\xc3\xa4m\xc3\xa4kin hy\xc3\xb6kk\xc3\xa4ys torjuttiin. Iltaan menness\xc3\xa4 punaiset olivat poistuneet Helsingin pit\xc3\xa4j\xc3\xa4n alueelta ja p\xc3\xa4\xc3\xa4radan varresta aina Tuusulan Fallbackaa my\xc3\xb6ten.\n_START_SECTION_\nPakenevat punaiset\n_START_PARAGRAPH_\nTaistelun j\xc3\xa4lkeen Malmin punakaartilaiset l\xc3\xa4htiv\xc3\xa4t pakenemaan Porvoontiet\xc3\xa4 kohti it\xc3\xa4\xc3\xa4. Maantien kerrottiin olleen t\xc3\xa4ynn\xc3\xa4 pakolaisia. Osa malmilaisista oli jo taistelun aikana ehtinyt pakenemaan junalla Keravalle, jonne p\xc3\xa4\xc3\xa4tyiv\xc3\xa4t lopulta my\xc3\xb6s Porvoontiet\xc3\xa4 l\xc3\xa4hteneet. Heid\xc3\xa4n joukkoonsa oli liittynyt suuri joukko Helsingin pit\xc3\xa4j\xc3\xa4n it\xc3\xa4isist\xc3\xa4 (Herttoniemi, Mellunkyl\xc3\xa4 ja Sotunki) ja pohjoisista (Hakunila ja Rekola) kylist\xc3\xa4 l\xc3\xa4hteneit\xc3\xa4 pakolaisia. Keravalta joukko jatkoi edelleen Riihim\xc3\xa4lle, jossa se jakaantui kahtia. Siviilit suuntaisivat maanteitse kohti Lahtea, jossa ne muutamaa viikkoa my\xc3\xb6hemmin j\xc3\xa4iv\xc3\xa4t vangeiksi ja punakaartilaiset puolestaan rautateitse Lahden kautta Kymenlaaksoon, miss\xc3\xa4 he joutuivat my\xc3\xb6s taistelemaan saksalaisia vastaan.\n_START_SECTION_\nMuistomerkit\n_START_PARAGRAPH_\nTikkurilan taistelussa kaatuneita punakaartilaiset on perim\xc3\xa4tiedon mukaan haudattu entisen Tikkurilan maatalouskoelaitoksen alueella sijaitsevaan joukkohautaan Jokiniemeen. Lis\xc3\xa4ksi osa on haudattu Vantaan Hiekkaharjuun, jossa on my\xc3\xb6s muistomerkki.'